Helge Breilid Foto: Geir Ingar Egeland / NRK

Totalt 16 personer fordelt på to kjøretøy var i ferd med å reise ut av landet med danskeferja fredag da de ble stoppet av tollvesenet på utgående kontroll.

I de to bilene ble det funnet tilsammen 520 000 norske kroner.

Hevder å ha tjent pengene

– Vi spurte hva de hadde med seg av varer eller penger, men de svarte avkreftende på at de hadde noe særlig penger med seg. Vi tok dem inn til kontroll, og fant 520 000 norske kroner, sier kontorsjef Helge Breilid i tollvesenet i Kristiansand.

– Hva sier de i forhold til dette beløpet?

– De sier at dette er penger de har tjent på diverse arbeid i Norge. Men det er veldig vanskelig kommunikasjon i forhold til at de kan dårlig engelsk. Fra tollvesenets side vil vi ilegge dem et overtredelsesgebyr, sier Breilid.

En av rumenerne lot seg intervjue av NRK.no og sa følgende:

– Jeg har jobbet for pengene og må ha dem med til barna mine. Jeg har papirer på at jeg har tjent pengene, sier rumeneren.

Kontorsjefen påpeker at det skal meldes ifra til tollvesenet dersom du har med deg mer enn 25 000 kroner inn eller ut av landet. Rumenerne ble avslørt klokken åtte fredag morgen.

PÅGREPET: Politiet måtte trå til da rumenerne ikke ville forlate området Foto: Per-Kåre Sandbakk/NRK

Nekter å dra uten pengene

Pengene er beslaglagt av Tollvesenet, og rumenerne nektet å dra fra kaiområdet uten pengene.

– De er lite samarbeidsvillige og nekter å forlate våre lokaler før de har fått alle pengene med seg videre. Det nekter vi dem. Vi har en stillingskrig. Nå har vi vært tålmodige nok, men nå er det slutt, sa Breilid.

Rumenerne risikerer å miste 20 prosent av beløpet. Det nekter de.

– Det kan løses med at de innrømmer at de ikke har deklarert pengene og signerer på det og godtar et overtredelsesgebyr på det. Det nekter de, sier han.

I 15-tiden ble rumenerne ført bort fra området av politiet.